
PËR MËNYRAT E SHËNIMIT TË KUFIJVE TË ZONËS SË GJUETISË

Në mbështetje të pikës 4 të nenit 102 të Kushtetutës dhe në zbatim të nenit 15 të ligjit nr. 10 253, datë 11.3.2010 “Për gjuetinë”,

UDHËZOJ:

1. Mbështetur në hartën e zonës së gjuetisë, menaxhuesi i zonës së gjuetisë, në bashkëpunim me drejtorinë e shërbimit pyjor përkatës, vendosin në terren shenjat dalluese të kufijve të zonës së gjuetisë, bazuar në kufijtë e përcaktuar në hartë.
2. Shenjat dalluese do të jenë prej materiali drusor të stazhionuar, me formë katërkëndëshe, me lartësi mbi tokë 1.5 m, lyer me bojë të verdhë, në faqet e së cilës shënohet emri i zonës së gjuetisë.
3. Vendosja e shenjave të bëhet në pikat më dominuese dhe më të dukshme përgjatë kufirit të zonës.
4. Distanca midis dy shenjave vijuese të jetë më e madhe se 500 m.
5. Prodhimi i shenjave dalluese do të bëhet në mënyrë të përqendruar në drejtorinë e shërbimit pyjor, nga lënda që del nga trajtimi i pyjeve.
6. Menaxhuesi i zonës së gjuetisë, në bashkëpunim me drejtorinë e shërbimit pyjor, përgjigjen për ruajtjen e mosdëmtimin e këtyre shenjave.
Ky udhëzim hyn në fuqi pas botimit në Fletoren Zyrtare.

MINISTRI MJEDISIT, PYJEVE DHE 
ADMINISTRIMIT TË UJËRAVE
Fatmir Mediu 
